
Ultragyors nanoplazmonikus fotoemisszió infravörös lézerekkel

A felületi plazmonok a fémfelületi töltéssűrűség kollektív oszcillációi, melyeket egy külső elektromágneses tér (lézertér) rezonánsan is kelthet megfelelő méretű nanorészecskéken. A plazmonikus közeltér egy érdekes tulajdonsága, hogy a felület közelében a lokális elektromos térerősség akár 100-szorosa is lehet a gerjesztő térerősségnek. Ezt hívjuk térnövekménynek, mely a plazmonikus terek egyedi tulajdonsága. A felületi plazmonoknak az alap- és alkalmazott kutatásokban jónéhány alkalmazása is megjelent. Akár a felületerősített Raman spektroszkópiában a jelszintek nagyságrenddel való növelésében, vagy az ultragyors időfelbontásos pásztázó elektronmikroszkópok fotoemitterének fejlesztésében meghatározó szerepük van.
A felületi plazmonokat ultrarövid, femtoszekundumos lézerimpulzusokkal is lehet gerjeszteni, az intenzív lézertér hatására pedig fotoelektron-emisszió is bekövetkezik.
A Wigner Fizikai Kutatóközpont Ultragyors Nanooptika Kutatócsoportja megmutatta, hogy a fotoelektronok segítségével képesek meghatározni a nanoplazmonikus térnövekményt. További érdekes effektusok tanulmányozhatók akkor, ha a plazmonoszcillációkat közép-infravörös lézertér kelti, az elektronok energiája ugyanis a hullámhossz négyzetével skálázódik. Az ilyen fotoemissziós kísérleti eredmények pontos értelmezéséhez az elméleti/szimulációs háttér kialakítása is elengedhetetlen.
A dolgozatomban a lézeres potenciálra és lézeres gerjesztése implementáltam az egy dimenziós (1D) időfüggő Schrödinger-egyenletet a Thomas-algoritmus segítségével és különböző szimulációkat végeztem nanoplazmonikus terekre. Dolgozatom első részében az elméleti hátterét mutatom be a Crank-Nicolson módszernek és a Thomas-algoritmusnak, majd a következő részekben megmutatom, hogy mind 800 illetve 2000 nm-es
középponti hullámhosszra, egy illetve több optikai ciklusú impulzusok esetén is visszakapjuk a 10$U_p$ skálázást a fotoelektronspektrumok levágási energiájából.
A csoport eddigi kísérletei azt mutatták, hogy a közeli infravörös tartomány nagyobb hullámhosszaira, tipikusan 2000 nm-es hullámhossz felett már nem a 10Up skála érvényesül a
fotoemissziós spektrumok levágási energiájára, ugyanis a levágási pont a vizsgált cél-nanotérgyak esetén elmozdul a 7Up érték irányába. A dolgozatban ennek a jelenségnek is
bemutatom az elméleti hátterét. A dolgozat harmadik szakaszában ezen kísérleti munkákhoz szorosan kapcsolódó szimulációs eredményeket fogok bemutatni.



